CELEX: 32021R0527
Language: sk
Date: 2020-12-15 00:00:00
Title: Delegované nariadenie Komisie (EÚ) 2021/527 z 15. decembra 2020, ktorým sa mení delegované nariadenie Komisie (EÚ) 2017/565, pokiaľ ide o prahové hodnoty pre týždenné podávanie správ o pozíciách (Text s významom pre EHP)

26.3.2021   
               
               
                  SK
               
               
                  Úradný vestník Európskej únie
               
               
                  L 106/30
               
            
         DELEGOVANÉ NARIADENIE KOMISIE (EÚ) 2021/527
         z 15. decembra 2020,
         ktorým sa mení delegované nariadenie Komisie (EÚ) 2017/565, pokiaľ ide o prahové hodnoty pre týždenné podávanie správ o pozíciách
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (1), a najmä na jej článok 58 ods. 6,
         keďže:
         
                     (1)
                  
                  
                     V článku 83 delegovaného nariadenia Komisie (EÚ) 2017/565 (2) sa stanovujú minimálne prahové hodnoty uvedené v článku 58 ods. 1 druhom pododseku smernice 2014/65/EÚ, pri prekročení ktorých sú obchodné miesta povinné zverejňovať týždenné správy, ako sa uvádza v článku 58 ods. 1 písm. a) uvedenej smernice.
                  
               
                     (2)
                  
                  
                     Minimálna prahová hodnota týkajúca sa veľkosti otvorených pozícií by sa mala zmeniť, aby sa zainteresovaným stranám zabezpečila transparentnosť, pokiaľ ide o širší rozsah komoditných derivátov. Uverejňovanie týždenných správ o pozíciách by už nemalo závisieť od veľkosti otvorených záujmov v porovnaní s veľkosťou doručiteľnej ponuky, ale malo by vychádzať z jednoduchších kritérií, konkrétne objemu otvorených záujmov o tento komoditný derivát.
                  
               
                     (3)
                  
                  
                     Pokiaľ ide o prahovú hodnotu otvorených záujmov, týždenné správy o pozíciách by sa mali uverejňovať, ak sa celkový objem kombinovaných otvorených záujmov v spotových kontraktoch a iných mesačných kontraktoch rovná 10 000 lotom alebo ich presahuje, s cieľom zabezpečiť, že existuje dostatočný záujem o komoditný derivát, aby sa odôvodnilo uverejňovanie týždenných správ o pozíciách.
                  
               
                     (4)
                  
                  
                     S cieľom znížiť riziko porušenia dôvernosti vo vzťahu k držiteľom pozícií by v prípade kontraktov, v ktorých kategória osôb zahŕňa menej než päť aktívnych držiteľov pozícií, uverejňovaná týždenná správa o pozíciách nemala obsahovať žiadne informácie týkajúce sa tejto kategórie osôb.
                  
               
                     (5)
                  
                  
                     Delegované nariadenie (EÚ) 2017/565 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Článok 83 delegovaného nariadenia (EÚ) 2017/565 sa mení takto:
            
                        1.
                     
                     
                        Odsek 1 sa mení takto:
                        
                                    a)
                                 
                                 
                                    V prvom pododseku sa písmeno b) nahrádza takto:
                                    
                                                „b)
                                             
                                             
                                                absolútna suma hrubého dlhého alebo krátkeho objemu celkových otvorených záujmov vyjadrená v počte lotov príslušného komoditného derivátu sa rovná 10 000 lotom alebo ich presahuje.“;
                                             
                                          
                              
                                    b)
                                 
                                 
                                    Druhý pododsek sa nahrádza takto:
                                    „Písmeno b) sa neuplatňuje na emisné kvóty a ich deriváty.“;
                                 
                              
                  
                        2)
                     
                     
                        Odsek 3 sa nahrádza takto:
                        
                           „3.   V prípade kontraktov, kde je menej než päť aktívnych držiteľov pozícií v danej kategórii osôb, sa neuverejňujú kumulované dlhé a krátke pozície, ich zmena oproti predchádzajúcej správe, percentuálny podiel celkových otvorených záujmov v tejto kategórii ani počet držiteľov pozícií v tejto kategórii.“.
                        
                     
                  
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 173, 12.6.2014, s. 349.
         
            (2)  Delegované nariadenie Komisie (EÚ) 2017/565 z 25. apríla 2016, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o organizačné požiadavky a podmienky výkonu činnosti investičných spoločností, ako aj o vymedzené pojmy na účely uvedenej smernice (Ú. v. EÚ L 87, 31.3.2017, s. 1).